ส่งออกไทยติดลบ หวังปีหน้าฟื้นตัว
นายนพพร เทพสิทธา ประธานสภาผู้ส่งสินค้าทางเรือแห่งประเทศไทย เปิดเผยว่า
2 พ.ย. 2557

นายนพพร เทพสิทธา ประธานสภาผู้ส่งสินค้าทางเรือแห่งประเทศไทย เปิดเผยว่า สภาผู้ส่งออกคาดการณ์อัตราการเติบโตของการส่งออกไทยในปี 2557 ติดลบ 0.4% โดยประเมินจากการส่งออกเฉลี่ย 3 เดือนสุดท้าย ที่คาดว่าจะมีมูลค่าการส่งออกเฉลี่ยเดือนละ 1.9 หมื่นล้านเหรียญสหรัฐ ซึ่ง 3 เดือนสุดท้ายของปีนี้จะมีการเร่งการส่งออกเล็กน้อย เป็นผลจากการใช้สิทธิจีเอสพี ที่ทำให้การส่งออกใน 3 เดือนสุดท้ายของปีนี้จะสูงขึ้นกว่าปีก่อน สำหรับภาพรวมการส่งออกไตรมาส 3 ยังคงติดลบ 1.8% เนื่องจากการส่งออกไทยยังไม่ฟื้นตัว โดยสินค้าส่งออกสำคัญมีการปรับลดต่อเนื่อง เช่น ยางพารา ยานพาหนะ และส่วนประกอบผักผลไม้สดแช่แข็งและแปรรูป ขณะที่ในปี 2558 คาดการส่งออกจะเติบโต 2.5% โดยในไตรมาสแรก การส่งออกจะยังคงติดลบ ส่วนไตรมาส 2 การส่งออกจะปรับตัวดีขึ้นมาอยู่ในระดับ 0% และจะกลับมาเป็นบวกในช่วงไตรมาส 3 และไตรมาส 4 
พีดีพีใหม่เพิ่มถ่านหิน
นายณรงค์ชัย อัครเศรณี รมว.พลังงาน กล่าวถึงการจัดทำแผนพัฒนากำลังผลิตไฟฟ้าของประเทศ พ.ศ. 25592579 หรือพีดีพี 2015 ว่าเบื้องต้นกำหนดให้เพิ่มสัดส่วนการผลิตไฟฟ้าจากถ่านหินเป็น 30% จากปัจจุบันผลิตจากลิกไนต์และถ่านรวม 20% เนื่องจากต้องการลดสัดส่วนการใช้ก๊าซธรรมชาติที่สูงถึง 67% ลง โดยจะเป็นการสร้างโรงไฟฟ้าถ่านหินในประเทศและการซื้อไฟฟ้าจากประเทศเพื่อนบ้าน ซึ่งโรงไฟฟ้าแห่งแรกตามแผนจะอยู่ที่ จ.กระบี่ กำลังการผลิต 800 เมกะวัตต์ และอีก 2,000 เมกะวัตต์ ที่ อ.เทพา จ.สงขลา รวมถึงการเปิดประมูลรับซื้อไฟฟ้าจากผู้ผลิตไฟฟ้าของเอกชนรายใหญ่ (ไอพีพี) ที่จะมีเชื้อเพลิงถ่านหินด้วย